የአፍሪካና ቻይና ተራማጅ ፓርቲዎች በአገራት ዕድገት ላይ ሚናቸው እንዲጎለብት የልምድ ልውውጥ ሊያካሂዱ ይገባል
 – የአፍሪካና ቻይና ተራማጅ ፓርቲዎች  በአገራቱ እድገት የበኩላቸው ሚና መወጣት እንዲችሉ ተከታታይ የልምድ ልውውጥ ማካሄድ እንሚገባቸው ፕሬዝዳንት ሙላቱ ተሾመ ገለጹ።ፕሬዝዳንት ሙላቱ በቻይና ኮሚኒስት ፓርቲ የሥልጠና አካዳሚ መሪ አምባሳደር አይ ፒንግ የተመራ የልዑካን ቡድን ዛሬ በብሔራዊ ቤተ-ምንግሥት ተቀብለው አነጋግረዋል።የኢትዮጵያ ህዝቦች አብዮታዊ ዴሞክራሲያዊ ግንባርን (ኢህአዴግ) ጨምሮ የአፍሪካ ተራማጅ ፓርቲዎችና የቻይና ኮሙኒስት ፓርቲ አገሮቻቸው ፈጣን ዕድገት ለማምጣት በሚያደርጉት ጥረት ልምዶቻቸው ሊጋሩ ይገባል ብለዋል።ተከታታይ የልምድ ልውውጥ ማድረጉ በአገራዊ ፖሊሲዎችና የዕድገት አጀንዳዎች ላይ ተሞክሮ ከመውሰድ ባለፈ በዓለም አቀፍ የእድገት አጀንዳዎች ላይ የአገራቱ ድምጽ ተሰሚኒት እንዲያገኝ ይረዳል።ኢትዮጵያ ልማታዊ ዴሞክራሲያዊ መንግሥታዊ ሥርዓትን በመከተል ፈጣን ዕድገት ማስመዝገብና የሚያጋጥሟትን ውስብስብ ችግሮችን መፍታት እንደቻለች ፕሬዝዳንቱ አስረድተዋል።“ኢትዮጵያ የደቡብ ምስራቅ ኤስያ አገራት ያደጉበትን የልማት አቅጣጫ ከመከተል ባለፈ ዴሞክራሲያዊ ሥርዓት መዘረጋቷ ልማቷ ሳይዋዥቅ እንዲቀጥል አስችሏታል” ብለዋል።ፕሬዝዳንት ሙላቱ እንዳሉት የአምስት ዓመት የእድገትና ትራንስፎርሜሽን እቅድ መንደፍን ጨምሮ ኢትዮጵያና ቻይና የሚከተሉት የልማት ጎዳና ተመሳሳይነት አለው።ቻይናም በኢትዮጵያ የባቡር መስመር ግንባታ፣ የኢንዱስትሪ ዞን ማቋቋምና መሰል ስራዎች ላይ በመሰማራት ለአገሪቱ እድገት የማይተካ ሚና ተጫወታለች ማለታቸውን ውይይቱን የተከታተሉት በውጭ ጉዳይ ሚኒስቴር የኤስያ ጉዳዮች ዳይሬክተር ጀነራል ገነት ተሾመ ገልጸዋል።የቻይና ኮሚኒስት ፓርቲ የስልጠና አካዳሚ መሪ አምባሳደር አይ ፒንግ በበኩላቸው በሁለቱ አገራት መካከል ያለው ግንኙነት ጠንካራ መሆኑን ገልጸው ወደፊትም ትብብሩ ተጠናክሮ ይቀጥላል ብለዋል።ሁለቱ የመንግሥት ኃላፊዎች የቻይና ኩባንያዎች ሙዓለ ንዋያቸውን በኢትዮጵያ እንዲያፈሱና በማምረቻ ዘርፉ ያለው ትብብር መጎልበት በሚችልበት ዙሪያ መክረዋል።አምባሳደር ፒንግ እንዳሉት በፓርቲዎቹ መካካል የሚደረገው የልምድ ልውውጥና ምክክር ቻይና እና ኢትዮጵያ ያላቸውን ግንኙነት ወደ ላቀ የትብብር ምዕራፍ የሚያሸጋግር ነው።“ኢትዮጵያ እያስመዘገበችው ላለው እድገት የገዥው ፓርቲ ሚና የላቀ ነው” ያሉት አምባሳደር ፒንግ የአፍሪካ ተራማጅ ፓርቲዎችም ከቻይና ብቻ ሳይሆን ከኢትዮጵያም ልምድ ሊወስዱ እንደሚገባ ጠቁመዋል።ኢህአዴግን ጨምሮ ከአሥር የአፍሪካ አገራት የተውጣጡ ተራማጅ የፖለቲካ ፓርቲዎችና የቻይናው ኮሚኒስት ፓርቲ ተወካዮች ላለፉት ሁለት ቀናት የልምድ ልውውጥ በአዲስ አበባ አድርገዋል።(ኢዜአ)